CELEX: 62010CN0596
Language: el
Date: 2010-12-16 00:00:00
Title: Υπόθεση C-596/10: Προσφυγή της 16ης Δεκεμβρίου 2010 — Ευρωπαϊκή Επιτροπή κατά Γαλλικής Δημοκρατίας

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/11
            
         Προσφυγή της 16ης Δεκεμβρίου 2010 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-596/10)
   2011/C 72/18
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: F. Dintilhac και M. Afonso)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Γαλλική Δημοκρατία, επιβάλλοντας μειωμένο συντελεστή ΦΠΑ στις συναλλαγές που αφορούν ιππίδες και ιδίως άλογα, όταν δεν προορίζονται, κανονικά, να χρησιμοποιηθούν στην παρασκευή τροφίμων ή στη γεωργική παραγωγή, παρέβη τις υποχρεώσεις που υπέχει από τα άρθρα 96 έως 99 και από το παράρτημα III της οδηγίας περί ΦΠΑ (1)·
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή προβάλλει δύο αιτιάσεις προς στήριξη της προσφυγής της, οι οποίες αφορούν μη τήρηση της οδηγίας περί ΦΠΑ εκ μέρους της εθνικής νομοθεσίας η οποία, αφενός, υπάγει σε μειωμένο συντελεστή, της τάξεως του 5,5 %, συναλλαγές που δεν εμπίπτουν στις προβλεπόμενες από το παράρτημα III της οδηγίας αυτής εξαιρέσεις και, αφετέρου, υπάγει σε μειωμένο συντελεστή, της τάξεως του 2,10 %, ορισμένες συναλλαγές.
   Με την πρώτη αιτίασή της, η προσφεύγουσα επισημαίνει ότι η γαλλική κανονιστική ρύθμιση, εκτός του ότι επιβάλλει μειωμένο συντελεστή, της τάξεως του 5,5 %, στις συναλλαγές που αφορούν ζώσες ιππίδες χωρίς να προβαίνει σε διάκριση ανάλογα με τη χρήση για την οποία προορίζονται, προβλέπει και άλλες διατάξεις που δεν συνάδουν προς την οδηγία περί ΦΠΑ και, ιδίως, προς τα σημεία 1) και 11) του παραρτήματος III της οδηγίας αυτής.
   Με τη δεύτερη αιτίασή της, η Επιτροπή βάλλει κατά της διοικητικής πρακτικής που ακολουθεί η καθής, η οποία συνίσταται στην επιβολή συντελεστή 2,10 % στις πωλήσεις, προς πρόσωπα μη υποκείμενα στον ΦΠΑ, ζώντων ζώων που δεν προορίζονται για σφαγή και για αλλαντοποιία, και ιδίως αλόγων ιπποδρομιών, αλόγων για αθλητικές διοργανώσεις, αλόγων αναψυχής και αλόγων σχολής ιππασίας.
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).